用雪詩韻謝三外弟見和
作者：洪适
朝代：宋

paragraphs: 我昔檇李寓，君方錫山潜。
欲馳咫尺書，駃足無飛廉。
相望參與商，引首徒遐瞻。
朅來萍梗蹤，遠野得茅簷。
獲與譚壘接，何詢龜筮占。
青山整烟鬟，澄波開鑑奩。
喬松與怪柏，如虬老龍髯。
悠然一望間，野色皆可覘。
范甑飛埃塵，墨突寒不黔。
好友豈厭頻，雞黍供炊爓。
外家三遺珠，穎脫皆囊尖。
交情謝流俗，不問凉及炎。
著鞭挹清風，從者屢我淹。
高論極根源，師友識所漸。
大略搉治忽，細談析毫纖。
皮裏有陽秋，褒貶追齊殲。
古稱學如殖，秋成觀執鐮。
吾匪董夫子，家居下帷幨。
言經雖敗績，寧防整冠嫌。
抽軋强成章，句鄙不任拈。
骩骳且艱澀，疵瑕費鍼砭。
君詩粲珠琲，光焰古人兼。
詎覆傖父酒，不道胡兒鹽。
陳檄愈頭疾，杜詞逐寒痁。
輕縑邊幅富，健筆鋒鋩銛。
語句既遒麗，格律何森嚴。
我窮思已竭，君方涌泉添。
三峽爭倒流，未肯波瀾恬。
短才愧非正，尚期膏馥沾。
吟罷覺夜永，明窗耿孤蟾。